CELEX: 32021D0778
Language: bg
Date: 2021-05-06 00:00:00
Title: Решение (ЕС) 2021/778 на Съвета от 6 май 2021 година относно позицията, която трябва да се заеме от името на Европейския съюз на 103-тата сесия на Комитета по морска безопасност на Международната морска организация и на 76-ата сесия на Комитета по опазване на морската среда на Международната морска организация по отношение на приемането на изменения на Международната конвенция за вахтената служба и нормите за подготовка и освидетелстване на моряците, Международния кодекс за разширената програма за инспекции по време на преглед на кораби за насипни товари и нефтени танкери, Международния кодекс за системите за пожарна безопасност и Международната конвенция за контрол на вредните противообрастващи системи на корабите

12.5.2021   
               
               
                  BG
               
               
                  Официален вестник на Европейския съюз
               
               
                  L 167/40
               
            
         РЕШЕНИЕ (ЕС) 2021/778 НА СЪВЕТА
         от 6 май 2021 година
         относно позицията, която трябва да се заеме от името на Европейския съюз на 103-тата сесия на Комитета по морска безопасност на Международната морска организация и на 76-ата сесия на Комитета по опазване на морската среда на Международната морска организация по отношение на приемането на изменения на Международната конвенция за вахтената служба и нормите за подготовка и освидетелстване на моряците, Международния кодекс за разширената програма за инспекции по време на преглед на кораби за насипни товари и нефтени танкери, Международния кодекс за системите за пожарна безопасност и Международната конвенция за контрол на вредните противообрастващи системи на корабите
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Действията на Съюза в сектора на морския транспорт следва да бъдат насочени към подобряване на морската безопасност и опазване на морската среда и здравето на човека.
                  
               
                     (2)
                  
                  
                     Очаква се, че на своята 103-та сесия (наричана по-нататък „MSC 103“), която ще се проведе от 5 до 14 май 2021 г., Комитетът по морска безопасност на Международната морска организация (ММО) ще приеме изменения на Международната конвенция за вахтената служба и нормите за подготовка и освидетелстване на моряците от 1978 г. (наричана по-нататък „Конвенцията STCW“), на Международния кодекс за разширената програма за инспекции по време на преглед на кораби за насипни товари и нефтени танкери от 2011 г. (наричан по-нататък „Кодекса ESP от 2011 г.“) и на Международния кодекс за системите за пожарна безопасност (наричан по-нататък „Кодекса FSS“).
                  
               
                     (3)
                  
                  
                     Очаква се, че на своята 76-а сесия, която ще се проведе от 10 до 17 юни 2021 г. (наричана по-нататък „MEPC 76“), Комитетът по опазване на морската среда на ММО ще приеме изменения на Международната конвенция за контрол на вредните противообрастващи системи на корабите от 2001 г. (наричана по-нататък „Конвенцията AFS“).
                  
               
                     (4)
                  
                  
                     С измененията на част A от Кодекса STCW от Конвенцията STCW ще бъде разяснено оперативното ниво на функциите на „механик-електротехник“ и ще бъде въведено общо определение на термина „високо напрежение“. Тези изменения имат за цел да се изяснят функциите на работещите на борда лица, с което ще се осигури по-голяма яснота за различните отговорности и задачи.
                  
               
                     (5)
                  
                  
                     Измененията на приложение 2 към част A от приложение Б към Кодекса ESP от 2011 г. ще дадат възможност на инспекторите да се съсредоточат върху съмнителни области при измерването на дебелината на двукорпусните нефтени танкери. Тези изменения имат за цел да повишат безопасността в морето и да намалят риска от разливи в случай на инциденти.
                  
               
                     (6)
                  
                  
                     Измененията на глава 9 от Кодекса FSS ще обхващат системи, които съчетават повишената безопасност на системите с разпознаване на всеки отделен детектор за пожар, които се изискват за пътническите кораби, с по-малко сложните и по-евтини системи за откриване на неизправности по сектори, които понастоящем се допускат само за товарни кораби и за балконите на каютите на пътническите кораби. С тези изменения се цели по-добра защита на лицата на борда в случай на пожар.
                  
               
                     (7)
                  
                  
                     Целесъобразно е да бъде определена позицията, която трябва да се заеме от името на Съюза по време на MSC 103, тъй като измененията на Конвенцията STCW, на Кодекса ESP от 2011 г. и на Кодекса FSS могат да окажат решаващо въздействие върху съдържанието на правото на Съюза, в частност съответно Директива 2008/106/ЕО на Европейския парламент и на Съвета (1), Регламент (ЕС) № 530/2012 на Европейския парламент и на Съвета (2) и Директива 2009/45/ЕО на Европейския парламент и на Съвета (3).
                  
               
                     (8)
                  
                  
                     Измененията на приложения 1 и 4 към Конвенцията AFS ще гарантират световна забрана на противообрастващото вещество цибутрин, чийто продажба и употреба вече са забранени в Съюза.
                  
               
                     (9)
                  
                  
                     Целесъобразно е да бъде определена позицията, която трябва да се заеме от името на Съюза по време на MEPC 76, тъй като измененията на приложения 1 и 4 към Конвенцията AFS могат да окажат решаващо въздействие върху съдържанието на правото на Съюза, и в частност Регламент (ЕС) № 528/2012 на Европейския парламент и на Съвета (4).
                  
               
                     (10)
                  
                  
                     Съюзът не е член на ММО, нито е договаряща страна по съответните конвенции и кодекси. Поради това Съветът следва да упълномощи държавите членки да изразят позицията на Съюза.
                  
               
                     (11)
                  
                  
                     Обхватът на настоящото решение следва да бъде ограничен до съдържанието на предлаганите изменения, доколкото те могат да засегнат общите правила на Съюза и доколкото попадат в областите на изключителната му компетентност. Настоящото решение следва да не засяга разделението на областите на компетентност между Съюза и държавите членки,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза на 103-тата сесия на Комитета по морска безопасност на Международната морска организация (ММО), е да се изрази съгласие с приемането на измененията на:
            
                        а)
                     
                     
                        Международната конвенция за вахтената служба и нормите за подготовка и освидетелстване на моряците, съдържащи се в приложения 7 и 8 към документ MSC 102/24 на ММО;
                     
                  
                        б)
                     
                     
                        Международния кодекс за разширената програма за инспекции по време на преглед на кораби за насипни товари и нефтени танкери, съдържащи се в приложение 15 към документ MSC 102/24 на ММО; и
                     
                  
                        в)
                     
                     
                        Международния кодекс за системите за пожарна безопасност, съдържащи се в приложение 20 към документ MSC 102/24 на ММО.
                     
                  
         
            Член 2
            Позицията, която трябва да се заеме от името на Съюза на 76-ата сесия на Комитета по опазване на морската среда на ММО, е да се изрази съгласие с приемането на измененията на Международната конвенция за контрол на вредните противообрастващи системи на корабите, съдържащи се в приложение 7 към документ MEPC 75/18 на ММО.
         
         
            Член 3
            
               1.   Позициите, които трябва да се заемат от името на Съюза, както е посочено в членове 1 и 2, обхващат съответните изменения, доколкото тези изменения попадат в обхвата на изключителната компетентност на Съюза и могат да засегнат общите правила на Съюза, и се изразяват от държавите членки, всички от които са членове на ММО, като те действат съвместно в интерес на Съюза.
            
            
               2.   Малки промени в позициите, посочени в членове 1 и 2, могат да бъдат договорени без допълнително решение на Съвета.
            
         
         
            Член 4
            Държавите членки се упълномощават да дадат съгласието си да бъдат обвързани, в интерес на Съюза, от измененията, посочени в членове 1 и 2, доколкото тези изменения попадат в областите на изключителна компетентност на Съюза.
         
         
            Член 5
            Настоящото решение влиза в сила в деня на приемането му.
         
         
            Съставено в Брюксел на 6 май 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Директива 2008/106/ЕО на Европейския парламент и на Съвета от 19 ноември 2008 г. относно минималното ниво на обучение на морските лица (ОВ L 323, 3.12.2008 г., стр. 33).
         
            (2)  Регламент (ЕС) № 530/2012 на Европейския парламент и на Съвета от 13 юни 2012 г. относно ускореното въвеждане на изисквания за двукорпусни или еквивалентни конструкции за еднокорпусни нефтени танкери (ОВ L 172, 30.6.2012 г., стр. 3).
         
            (3)  Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби (ОВ L 163, 25.6.2009 г., стр. 1).
         
            (4)  Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (ОВ L 167, 27.6.2012 г., стр. 1).